На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број број 88/08, 143/16 и 18/2019) и члана 15. Одлуке о оснивању Народнoг позоришта Ниш ("Службени лист града Ниша", број 2/11 и 115/16)

 Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на План и програм рада Народнoг позоришта Ниш за 2020. годину, број 01-6925 који је донео Управни одбор ове установе, на седници одржаној 30.12.2019. године.

 II План и програм рада Народнoг позоришта Ниш за 2020. годину реализоваће се у складу са Финансијским планом ове установе за 2020. годину.

 III Решење доставити установи Народно позориште Ниш. Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

 Мр Раде Рајковић

***О б р а з л о ж е њ е***

 Управни одбор Народног позоришта Ниш, на седници одржаној 30.12.2019. године, донео је План и програм рада Народног позоришта Ниш за 2020. годину, број 01-6925.

У 2020. години Народно позориште у Нишу намерава да настави са успешним и креативним радом реализујући представе и друге уметничке пројекте који гарантују успех и висок уметнички ниво, планира се најмање 9 премијера (5 самосталних и 4 копродукције), репертоар са 22 играјућа наслова, 140 одигране представе у продукцији Позоришта на домаћој сцени и на гостовањима, 40 гостујућих представа из Србије и иностранства, 32 друга програма (књижевне вечери, академије, трибине итд. Планира се организовање другог фестивала позоришта балканског културног простора „Театар на раскршћу“, чланство Позоришта у Међународној театарској мрежи; интензивнији рад са публиком, развој партнерских односа са привредним субјектима, удружењима грађана, фондацијама и међународним организацијама, надлежним министарствима, као и константно присуство у медијској јавности. Репертоарска политика засниваће се на игрању како класичне домаће и стране литературе, тако и савременог домаћег и страног текста и предложака за различите врсте сценског извођења, са свешћу да је позоришни чин друштвени догађај и да као такав подразумева проспекцију будућности.

У 2020. години Народно позориште планира учешће на свим значајним позоришним фестивалима у земљи и иностранству. Такође у плану су и гостовања у великим културним центрима у земљи, у мањим местима, где техничке могућности то дозвољавају и у градовима страних држава са којима позориште има вишегодишњу успешну сарадњу.

Маркетинг Позоришта планира да и у 2020. години настави са својим бројним активностима и уведе низ нових у циљу боље комуникације са публиком и афирмације Позоришта у земљи и региону. Између осталог планира увођење манифестације ВашАрт на Синђелићевом тргу, која би се одржавала једном годишње, септембра месеца, као увод у предстојећу сезону. Манифестација би била сајамског карактера, као својеврстан Сајам уметности и културе, умрежила би све институције културе, као и алтернативну уметничку сцену, а заједнички именитељ би им био театар.

Чланом 33. Одлуке о буџету Града Ниша за 2020. годину („Службени лист Града Ниша“, број 106/2019) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава индиректним корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је програм установе Народно позориште сачињен у складу са законом, прописима Града и циљевима оснивања Установе, предлаже се доношење решења о давању сагласности на План и програм рада Народнoг позоришта Ниш за 2020. годину.

Овлашћено лице

 по овлашћењу

 начелника Градске управе

 Зорица Вељковић